Man wat parlement glo brand, wil uit op borgZandile Christmas Mafe wend hom nou tot die hooggeregshof in ‘n poging om op borgtog vrygelaat te word. (Foto: Gianluigi Guercia/AFP) Zandile Christmas Mafe (49), die man wat daarvan verdink word dat hy verantwoordelik is vir die verwoestende brand by die parlementêre kompleks in Kaapstad, wil dringend op borgtog vrygelaat word. Eric Ntabazalila, woordvoerder van die Nasionale Vervolgingsgesag (NVG), sê die NVG het ŉ kennisgewing van die dringende aansoek in die Kaapstadse hooggeregshof in Kaapstad ontvang. Landdros Zamekile Mbalo het Dinsdag beveel dat Mafe vir waarneming by die Valkenberg- psigiatriese hospitaal gestuur word. Dít op aanbeveling van die staat wat aangevoer het dat Mafe voorlopig met paranoïese skisofrenie gediagnoseer is. Hy moet weer op 11 Februarie in die landdroshof verskyn. Adv. Dali Mpofu, Mafe se regsverteenwoordiger, wou Dinsdag al met Mafe se borgtogaansoek voortgaan en het aangevoer volgens sy kliënt skort daar niks met hom nie. Mafe het ook gedreig om met ŉ eetstaking te begin as sy borgtogaansoek nie voortgaan nie. Adv. Dali Mpofu, Mafe se regsverteenwoordiger, kom vroeër vandeeesweek by die landdroshof in Kaapstad aan. (Foto: Gianluigi Guercia/AFP) Volgens Mpofu, een van die land se bekendste senior advokate en onder andere ŉ regsverteenwoordiger van oudpres. Jacob Zuma, kan Mafe nie verstaan hoekom die regering hom nou wil kosgee terwyl die regering nie belang gestel het om hom as ŉ vry man te voed nie. Sy regspan het aangevoer dat hy op borgtog geregtig is en wend hulle nou tot die hooggeregshof in ŉ poging om dit te bewerkstellig. Die aansoek word Saterdag om 11:00 aangehoor. Aanklagte van die verwoesting van noodsaaklike infrastruktuur teen Mafe is reeds laat vaar, maar ŉ aanklag van terrorisme teen hom is by die klagstaat gevoeg. Hy word ook van roof en brandstigting aangekla.